奉和聖製送張說巡邊
作者：徐堅
朝代：唐

paragraphs: 至德撫遐荒，神兵赴朔方。
帝思元帥重，爰擇股肱良。
累相承安世，深籌協子房。
寄崇專斧鉞，禮備設壇場。
鼙鼓喧雷電，戈劒凜風霜。
四騑將戒道，十乘啓先行。
聖錫加恆數，天文耀寵光。
出郊開帳飲，寅餞盛離章。
雨濯梅林潤，風清麥野涼。
燕山應勒頌，麟閣佇名揚。